РЕЦЕНЗИЈА/УМЕТНИЧКА КРИТИКА ИЗЛОЖБЕ

„Синергија два камена“

Изложба графика под називом „Синергија два камена“ где су аутори млади уметници, гледаоце оставља без даха у првом моменту јер су дела уметнички осетљива а занатски вешто урађена. Затим нас космос Горохове-Петровића изводи из хаоса савременог живљења и то тихо и без патетике, што је квалитет више на изложби ових аутора. Ова заједничка изложба Љубов и Јована, представља резултат ликовне зрелости и ангажовања аутора последње две године. Изложба није осмишљена да буде уметност литографије са аспекта заједничког заплета већ артефакт времена.

Аутори су својим уметничким пројектом приказали литографску технику са различитим темама и омогућили су нам да литографију видимо из разних углова на један другачији начин. Јован се у својим радовима бави тематиком српских хероја средњег века али кроз своја дела приказује и чланове своје породице као хероје свако у својој области, виђене очима уметника. Његови радови говоре о томе да постоје хероји, да су нам потребни и да није све само оно што има своју цену а кад се удубимо у себе и нашу околину да и те како можемо да пронађемо хероје. У графикама српских хероја се осећа Јованова жеља да на свом камену овековечи део мозаика успомена на српске јунаке, ратнике и храброст. Графика „Косовски бој“ има изузетно драматичан набој и упечатљиво преноси атмосферу Боја на Косову који је кроз векове био инспирација и велики мотив српским сликарима. Шетајући кроз изложбени простор испред графика српских јунака осећате се као да сте у времеплову у који када уђете постајете сведоци невероватних дела српских јунака који су стварно постојали у нашој богатој историји. На свакој станици тог путовања наћи ћете се у гротлу великих битака у којима су наши јунаци постали славни, а Јованове графике пуне акције помоћи ће вам да што боље упознате неустрашиве личности из српске историје: Милоша Обилића, кнеза Лазара, деспота Стефана, Краљевића Марка.

Љубов се више фокусирала на 21 век и ликове и пејзаже из наше свкодневнице. Древни камен таласа машту и радознале очи два уметника. Форма ових графика држи пажњу гледаоцу који може да осети храброст и снагу чврстих горштака, српских јунака и српских битака средњег века са једне стране и суптилност и лепоту ликова и пејзажа из нашег окружења и данашњице у 21 веку.

Дела су продукт талената уметника, потребе стваралачког бића и олујних емоција и рефлексија. Љубов и Јован се дужи низ година баве графиком, сликарством и другим облицима ликовног стваралаштва. Њихово сликарство настаје на каменој подлози јер чврстоћа, обезбеђена рељефност и материјалност – камен има исконско значење. Њихови слојеви и слојеви на камену су покушаји да се оствари још једна ововременска наслага, и због тога настоје да оживе аутентичне изгледе српских јунака, сеоских огњишта, градских фонатана и незаобилазних печених прасића када се дешавају српске славе. Интуитивно, уметници су, на свој начин, наставили из средњег века на 21 век. При томе су у камену структуру уплели своје властито биће. Због тога ове графике, сасвим јасно и читко графички успостављене, ослоњене на линију и цртеж, на боју и колорит а при том сасвим персонално сензибилизиране, могу гледаоцу да пруже пуно задовољство. Препознаје се чудесно уметничко задовољство остварено спојем цртежа и те чудесне камене подлоге из које су настале графике ово двоје младих уметника. У овим радовима је синергијом два духа и два камена остварено једно мало чудо испреплетано снагом, суптилношћу и реалношћу.

Љубов Горохова на својим графикама открива живот око нас и препознаје животну и суптилну енергију „неживих“ ствари које нас окружују и које имају пуно безимених неиспричаних прича. Део тих прича ауторка успешно и осећајно преноси на камен а затим на папир. Препознаје се тежња ауторке да нам представи своје сећање на пределе кроз које је путовала, људе које је сретала на путовањима, ситуације и догађаје којима је била виновник и све то описује на камену веома нежно, лирично а понекад и сатирично. Толико топлине и скоро магичну моћ да пробуде и оживе осећања и сећања код публике. Била је ту, на тим местима, али преноси нам и оно невидљиво, само њој блиско и доживљено. Њене графике су испреплетана смелим потезима и бојеним површинама, којима она ствара свој свет. Појачава утисак, а све то без претераног описа и приче. Јер она нам не препричава виђене пределе, већ преноси своја осећања. Графичком техником успева да материјализује структуру предмета и да створи атмосферу свакодневног живота.

Посматрајући графике које нам представљају ова два млада уметника, избором мотива и служећи се реалистичким приступом уметници увлаче гледаоце у свој свет, свој колорит.

Овакве изложбе треба да нас подсете да уметност и живот не познају границе.